遊東坡和柯山潘邠老舊賦
作者：程公許
朝代：宋

paragraphs: 恭惟廊廟具，歲晚落江湖。
豈不三緘舌，深慙七尺軀。
若爲周士貴，翻作楚囚拘。
詩款催供上，皇聰莫可呼。
孔融成幸免，柳子豈真愚。
瓢酒那能醉，叉錢可得腴。
貧雖無四壁，夢不到清都。
赤壁一枝笛，寒溪十幅蒲。
故交同縞紵，廢壘借耰耡。
未分徑爭捷，可憐錐也無。
是非端自定，流落坐成迂。
四海老泉水，一時丹穴雛。
士皆憐大器，手不轉洪樞。
擬問靈蓍卜，難憑造化爐。
喑喑櫪下馬，汎汎水中鳬。
富貴危探虎，烟波夢釣鱸。
定知鏗舍瑟，終不亂吹竽。
榛莽開金地，江山稱畫圖。
何當麾斗柄，相與第天吳。
生世須如此，不然非丈夫。